Komisijos reglamentas (EB) Nr. 2439/1999
1999 m. lapkričio 17 d.
dėl sąlygų, kuriomis leidžiama pašaruose naudoti priedus, priklausančius rišiklių, koaguliantų ir birumą gerinančių medžiagų grupei
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 1636/1999 [2], ypač į jos 11 straipsnį,
kadangi:
(1) nustatyta, kad iš kai kurių Vokietijos Federacinėje Respublikoje esančių kasyklų gaunamų kaolininių molių sudėtyje yra itin dideli dioksinų kiekiai. Remiantis turima informacija, tą gali lemti geologinės kilmės tarša;
(2) remiantis Direktyvos 70/524/EEB 11 straipsniu, valstybė narė, kuri, gavusi naują informaciją arba po atitinkamų nuostatų priėmimo pakartotinai įvertinusi turimą informaciją, nustato, kad vienas iš direktyvoje nurodytų priedų kelią pavojų gyvūnų ar žmonių sveikatai arba aplinkai, gali laikinai nebeleisti tą priedą naudoti;
(3) kelios valstybės narės uždraudė užterštų kaolininių molių naudojimą premiksuose ir pašaruose;
(4) pagal Direktyvos 70/524/EEB 3a straipsnio b punktą galima leisti naudoti priedą tik tuo atveju, jei įvertinus naudojimo sąlygas, jis neturi žalingo poveikio žmonių ar gyvūnų sveikatai arba aplinkai;
(5) naudojant dioksinais užterštus pašarus gali būti užteršiami gyvūninės kilmės pašarai. Žinomos tarptautinės organizacijos dioksinus priskiria kancerogeninėms medžiagoms. Šios organizacijos rekomenduoja imtis priemonių, kad kiek įmanoma sumažėtų dioksinų patekimas į organizmą su maistu;
(6) kuo labiau reikėtų vengti užterštų priedų naudojimo;
(7) dėl patikimų mokslinių duomenų trūkumo negali būti atliktas išsamus rizikos įvertinimas. Atsižvelgiant į skubių priemonių, kuriomis būtų išvengta per didelio pašarų užteršimo, poreikį ir laukiant, kol bus gauti molių monitoringo programos ir rizikos įvertinimo rezultatai, leistinas dioksinų lygis kaolininiuose moliuose atsargumo sumetimais turėtų būti ribojamas pagal analizinę nustatymo ribą ribą; Šią ribą galima patikslinti atsižvelgiant į bet kokių atliktų tyrimų ir monitoringo programos rezultatus;
(8) Vokietijoje rasto kaolino užteršimas iš esmės gali būti būdingas ir kitiems priedams, kuriuos remiantis Direktyva 70/524/EEB leista naudoti kaip rišiklius, koaguliantus ir birumą gerinančias medžiagas, nes pastebėta, kad rutulinis molis, nuosėdinis molis, kuriuose be kaolino yra ir kitų mineralų, ir kurie išgaunami Jungtinių Amerikos Valstijų kasykloje, taip pat smarkiai užteršti natūraliais geologinės kilmės dioksinais. Vykdant monitoringo programą tikslinga išnagrinėti prielaidą, kad visuose šiuose leistuose naudoti prieduose gali būti dioksinų. Šiuo metu numatyta įvesti laikiną maksimalią ribą tik kaolininiams moliams, analizinė nustatymo riba bus taikoma kaip maksimali riba po tam tikro nustatyto laikotarpio kitiems priedams, išskyrus kaolininius molius, jei esant reikalui nebus nustatyta konkreti aukščiausia riba, pagrįsta pakankamais duomenimis apie dioksinų buvimą;
(9) šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytai rišiklių, koaguliantų ir birumą gerinančių medžiagų grupei priklausančių priedų leidimo naudoti sąlygos pakeičiamos šio reglamento priede pateiktomis sąlygomis pagal Direktyvą 70/524/EEB.
Komisija iš naujo išnagrinėja šio reglamento nuostatas iki 2000 m. kovo 1 d. atsižvelgdama į atliktus tyrimus ir monitoringo programos rezultatus.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. lapkričio 17 d.